b'\n_START_ARTICLE_\nThe Sonics\n_START_SECTION_\nHistoria\n_START_PARAGRAPH_\nThe Sonics sai alkunsa vuonna 1960 Tacomassa, mutta yhtyeen klassinen kokoonpano l\xc3\xb6ysi muotonsa vasta 1963. Siihen kuuluivat perustajaj\xc3\xa4sen, kitaristi Larry Parypa, h\xc3\xa4nen veljens\xc3\xa4, basisti Andy Parypa sek\xc3\xa4 vuonna 1963 joukkoon liittyneet kosketinsoittaja-laulaja Gerry Roslie, saksofonisti-laulaja Rob Lind ja rumpali Bob "Boom Boom" Bennett._NEWLINE_Yhtye ker\xc3\xa4si nopeasti kannatusta keikoillaan, ja vuoden 1965 alussa se p\xc3\xa4\xc3\xa4si \xc3\xa4\xc3\xa4nitt\xc3\xa4m\xc3\xa4\xc3\xa4n ensimm\xc3\xa4isen albuminsa Here are the Sonics. Levyn kappaleesta "The Witch" tuli suuri paikallinen hitti, mutta muualla yhtye ei onnistunut l\xc3\xa4pimurrossa._NEWLINE_Toisen albuminsa Boom yhtye levytti seuraavana vuonna, ja kolmas levy Introducing the Sonics ilmestyi vuonna 1967. Klassisen kokoonpanon viimeiseksi singleksi j\xc3\xa4i "Anyway the Wind Blows". Paikallinen muusikko Jim Brady osti t\xc3\xa4m\xc3\xa4n j\xc3\xa4lkeen oikeudet yhtyeen nimeen ja jatkoi levytt\xc3\xa4mist\xc3\xa4 1970-luvun alkupuolelle._NEWLINE_Alkuper\xc3\xa4inen The Sonics palasi yhteen vuonna 1972 soittaen yhden konsertin Seattlessa. Konsertti on julkaistu albumilla Live Fanz Only. Laulusolisti Gerry Roslie kokosi yhtyeen uudestaan ilman muita alkuper\xc3\xa4isj\xc3\xa4seni\xc3\xa4 vuonna 1979 levytt\xc3\xa4en kritisoidun Cinderella-albumin._NEWLINE_The Sonicsia houkuteltiin pitk\xc3\xa4\xc3\xa4n palaamaan keikoille, mutta yhtye kielt\xc3\xa4ytyi tarjouksista usean vuoden ajan. Viimein vuonna 2007 yhtye p\xc3\xa4\xc3\xa4tti esiinty\xc3\xa4 New Yorkin Cavestomp-festivaaleilla 2. ja 4. marraskuuta. Yhtyeen alkuper\xc3\xa4isj\xc3\xa4senist\xc3\xa4 olivat mukana Gerry Roslie, Larry Parypa ja Rob Lind. Comeback-keikoilla soitti rumpuja Ricky Lynn Johnson (The Wailers) ja bassoa Don Wilhelm (The Daily Flash).'